三高祠詠古三首  其三
作者：劉季孫
朝代：宋

paragraphs: 人物盛東南，莫如吳郡陸。
漢季逮唐來，班班聞史牘。
門庭迭輝赫，龍虎爭馳逐。
風流郁蘭桂，氣象鮮車服。
魯望乃其裔，清標映宗族。
文章及者鮮，意趣超然獨。
寧從一瓢飲，不枉萬鍾祿。
雲煙藹巾袖，星斗粲胸腹。
來居笠澤旁，蕭蕭數間屋。
廚中甑起塵，筆下珠盈斛。
吟須僧舍題，醉就友人宿。
醒將太玄解，臥把離騷讀。
心惟近漁釣，跡亦混樵牧。
韻高誰可聽，皮子往還熟。
唱酬數百篇，名流必雌伏。
業書類有道，不賦長沙鵩。
晚泊松江上，遺圖見眉目。
分明孤鶴姿，軒昂駭鷄騖。